Virallinen lehti nro C 354 , 19/11/1998 s. 0089



KIRJALLINEN KYSYMYS E-1304/98 komissiolle esittäjä(t): Cristiana Muscardini (NI) (29. huhtikuuta 1998) Aihe: Tutkintotodistusten tunnustaminen Euroopan kansalaisuudesta Italiassa pidetyn tiedotuskampanjan aikana eräässä television tietoiskussa mainittiin oikeus tutkintotodistusten tunnustamiseen. Ison-Britannian Open Universityn opiskelijat ovat ilmoittaneet minulle, että ¨Master of Arts¨ -tutkintoa ei automaattisesti tunnusteta Italiassa. 1. Voiko komissio vahvistaa tämän väitteen? 2. Jos voi, minkälaisen aloitteen se aikoo tehdä edellä mainitussa tiedotuskampanjassa mainostetun tutkintotodistusten tunnustamisoikeuden toteuttamiseksi? 3. Mitä edellytyksiä ¨Master of Arts¨ -tutkinnon suorittaneilta vaaditaan heidän tutkintotodistustensa tunnustamiseksi? Komission jäsenen Edith Cressonin komission puolesta antama vastaus (16. heinäkuuta 1998) EY:n perustamissopimuksen 126 artiklassa todetaan, että yhteisö myötävaikuttaa korkealaatuisen koulutuksen kehittämiseen rohkaisemalla jäsenvaltioiden välistä yhteistyötä sekä tarvittaessa tukemalla ja täydentämällä jäsenvaltioiden toimintaa pitäen täysin arvossa jäsenvaltioiden vastuuta opetuksen sisällöstä ja koulutusjärjestelmän järjestämisestä sekä niiden sivistyksellistä ja kielellistä monimuotoisuutta. Tästä seuraa, että kukin jäsenvaltio on vastuussa opetuksensa sisällöstä ja oman koulutusjärjestelmänsä organisoinnista. Sen vuoksi tällä hetkellä ei ole todistuksia, jotka voitaisiin automaattisesti tunnustaa kaikissa jäsenvaltioissa. Korkeakoulut ovat itsenäisiä instituutioita ja siksi täysin vastuussa opinto-ohjelmiensa sisällöstä ja tutkinto- ja muiden todistusten myöntämisestä opiskelijoille. Kyseisen jäsenvaltion viranomaiset tunnustavat nämä todistukset. Komissio on tukenut Euroopan koulutusjärjestelmien keskinäistä tunnustamista Erasmus-ohjelman kaltaisten yhteisön ohjelmien kautta, jotta tutkintotodistukset tunnustettaisiin akateemisia tarkoituksia varten. Erasmus-ohjelmaan osallistuminen on täysin vapaaehtoista, mutta ohjelman avulla on edistetty laajasti ymmärtämystä ja tunnustamista hyvinkin erilaisten koulutusjärjestelmien kesken. On syytä korostaa erityisesti, että eurooppalainen opintosuoritusten ja arvosanojen siirtojärjestelmä (ECTS), jonka on hyväksynyt noin 1 300 oppilaitosta Euroopan yhteisössä, Euroopan talousalueella ja assosiointisopimuksen tehneissä maissa ja joka perustuu täysin korkeakoulujen väliseen yhteistyöhön, helpottaa jonkin toisen jäsenvaltion oppilaitoksessa suoritettujen opintojaksojen akateemista tunnustamista. Tutkintojen tunnustamisen kansallisten tiedotuskeskusten (NARIC) liittäminen verkkoon Erasmus-ohjelmassa on toinen konkreettinen toimenpide, jolla on edistetty pätevyyksien akateemista tunnustamista koskevien kysymysten ymmärtämystä. Lisäksi syyskuussa 1997 käynnistettiin aloite, jonka tarkoituksena on edistää tutkintotodistusten avoimuutta ja helpottaa siten niiden tunnustamista. Kyseessä on Euroopan neuvoston ja YK:n kasvatus-, tiede- ja kulttuurijärjestön UNESCOn yhteinen kokeiluhanke, jossa tutkitaan, olisiko tutkintotodistuksiin mahdollista lisätä hallinnollinen liite Euroopan laajuisesti. Tutkimuksen tulokset ovat saatavilla muutaman kuukauden kuluttua. Ammatillisesta koulutuksesta annettujen todistusten tunnustamisesta on annettu useita yhteisön direktiivejä. Kyseiset direktiivit koskevat jossain jäsenvaltiossa saatujen pätevyyksien tunnustamista, jotta on mahdollista harjoittaa säänneltyä ammattia jossain toisessa jäsenvaltiossa. On syytä täsmentää, että kyseisiä direktiivejä sovelletaan ammatissa toimiviin henkilöihin (ei opiskelijoihin) eli henkilöihin, joilla on kaikki vaadittavat pätevyydet tietyn ammatin harjoittamiseksi jäsenvaltiossa. Vähintään kolmivuotisesta ammatillisesta korkeammasta koulutuksesta annettujen tutkintotodistusten tunnustamista koskevasta yleisestä järjestelmästä annettu direktiivi 89/48/ETY on saatettu osaksi Italian kansallista lainsäädäntöä 21 päivänä tammikuuta 1992 (decreto legislative N:o 115 ((EYVL 40, 18.2.1992. ))). Kyseisissä säädöksissä on määritelty edellytykset, jotka tutkinnon suorittaneen on täytettävä, jotta hänen tutkintotodistuksensa tunnustettaisiin.